**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. Ministerstvo práce, sociálnych vecí a rodiny Slovenskej republiky (ďalej len ,,ministerstvo“) ako ústredný orgán štátnej správy pre štátne sociálne dávky predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 383/2013 Z. z. o príspevku pri narodení dieťaťa a príspevku na viac súčasne narodených detí a o zmene a doplnení niektorých zákonov v znení neskorších predpisov (tlač 1404) (ďalej len „poslanecký návrh“).

Ministerstvo k predloženému poslaneckému návrhu uvádza nasledovné:

**Všeobecne**

Cieľom poslaneckého návrhu je zavedenie príspevku pri narodení dieťaťa vo vyššej sume, t.j. 829,86 € aj na dieťa narodené zo štvrtého pôrodu.

**Stanovisko**

Ministerstvo víta poslanecký návrh, ktorým sa zavádza príspevok pri narodení dieťaťa vo vyššej sume aj na dieťa narodené zo štvrtého pôrodu. Navrhovanou zmenou sa pomôže najmä viacdetným rodinám.

Navrhovatelia v doložke vybraných vplyvov uvádzajú, že návrh zákona má negatívny vplyv na rozpočet verejnej správy, avšak neuvádzajú kvantifikáciu tohto vplyvu ani spôsob financovania. Ministerstvo uvádza, že predmetná legislatívna zmena by mala približný ročný finančný vplyv cca 1,3 mil. €, ktorý nie je rozpočtovo krytý.

V súvislosti s predloženým návrhom zákona ministerstvo upozorňuje, že je potrebné vykonať legislatívne úpravy aj v zákone č. 627/2005 Z. z. o príspevkoch na podporu náhradnej starostlivosti o dieťa v znení neskorších predpisov. Predmetný zákon sa v ustanovení § 3 ods. 6 pri stanovovaní výšky jednorazového príspevku pri zverení dieťaťa do náhradnej starostlivosti slovne priamo odkazuje na výšku príspevku pri narodení dieťaťa narodeného z prvého až tretieho pôrodu. Vzhľadom na navrhovanú zmenu je potrebné, aby sa táto zmena premietla aj do zákona č. 627/2005 Z. z. o príspevkoch na podporu náhradnej starostlivosti o dieťa v znení neskorších predpisov.

Ministerstvo prerokovalo svoje stanovisko k poslaneckému návrhu zákona v súlade s čl. 31 Legislatívnych pravidiel vlády Slovenskej republiky v pripomienkovom konaní. V rámci pripomienkového konania bola Ministerstvom financií Slovenskej republiky uplatnená nasledovná zásadná pripomienka:

*„V doložke vybraných vplyvov je uvedený negatívny vplyv na rozpočet verejnej správy v súvislosti so zavedením príspevku pri narodení dieťaťa vo vyššej sume, t. j. 829,86 eura aj na dieťa narodené zo štvrtého pôrodu. Ministerstvo práce, sociálnych vecí a rodiny SR uvádza, že táto zmena by mala približný ročný vplyv v sume 1,3 mil. eur, ktorý nie je rozpočtovo krytý, pričom neuvádza návrh na úhradu zvýšených výdavkov.*

*Upozorňujeme, že v schválenom rozpočte verejnej správy na roky 2023 až 2025 tieto výdavky nie sú zahrnuté. V súlade s § 33 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov je potrebné do predkladacej správy doplniť aj návrh na úhradu zvýšených výdavkov na jednotlivé rozpočtové roky.“.*

Ministerstvo k predmetnej pripomienke uvádza, že nie je navrhovateľom predmetnej právnej úpravy, preto nemá kompetenciu doplniť predkladaciu správu o údaje predpokladané v § 33 ods. 1 zákona č. 523/2004 Z. z. Naopak, podľa dostupných informácií, rokovania o rozpočtovom krytí finančného vplyvu poslaneckého návrhu navrhovatelia vedú priamo s Ministerstvom financií Slovenskej republiky.

V predloženom návrhu zákona je potrebné vykonať nasledovné úpravy:

1. V názve návrhu zákona a úvodnej vete k čl. I sa vypúšťajú slová „a dopĺňa“.

*Odôvodnenie:*

*Legislatívnotechnická pripomienka.*

1. Za čl. I sa vkladá nový čl. II, ktorý znie:

**„Čl. II**

Zákon č. 627/2005 Z. z. o príspevkoch na podporu náhradnej starostlivosti o dieťa v znení zákona č. 561/2008 Z. z., zákona č. 468/2011 Z. z., zákona č. 383/2013 Z. z., zákona č. 175/2015 Z. z., zákona č. 125/2016 Z. z., zákona č. 61/2018 Z. z., zákona č. 269/2021 Z. z., zákona 310/2021 Z. z., zákona č. 107/2022 Z. z. a zákona č. 397/2022 Z. z. sa mení takto:

V § 3 ods. 6 sa slovo „tretieho“ nahrádza slovom „štvrtého“.“.

Navrhovaná úprava nadobúda účinnosť 1. mája 2023, čo sa premietne do článku o účinnosti.

Nasledujúci článok sa primerane preznačí.

V súvislosti s navrhovanou zmenou sa vykoná úprava názvu návrhu zákona, tak že na konci sa pripájajú tieto slová: „a ktorým sa mení zákon č. 627/2005 Z. z. o príspevkoch na podporu náhradnej starostlivosti o dieťa v znení neskorších predpisov“.

*Odôvodnenie:*

*Zosúladenie legislatívy vzhľadom na úpravu navrhnutú v čl. I.*

**Záver**

Vzhľadom na vyššie uvedené ministerstvo odporúča vláde Slovenskej republiky vysloviť s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 383/2013 Z. z. o príspevku pri narodení dieťaťa a príspevku na viac súčasne narodených detí a o zmene a doplnení niektorých zákonov v znení neskorších predpisov (tlač 1404) **súhlas po zapracovaní pripomienok uvedených v predkladacej správe.**